આન્દ્રે બૉર્શબર્ગની આગેવાની હેઠળ ૮૦ ઇજનેરો અને ટેક્નિશ્યનો આ પ્રોજેક્ટમાં સામેલ હતા. એવિયેશન ક્ષેત્રમાં જ્યારે કોઈને કહેવામાં આવે કે બળતણ વગર વિમાન ઉડાડવાનો પ્રોજેક્ટ છે ત્યારે કદાચ એ લોકોએ હાંસી ઉડાવી હશે અથવા તો પ્રોજેક્ટમાં દમ નથી એમ કહીને વખોડી કાઢ્યો હશે. વિમાનમાં માત્ર પેટ્રોલ નહીં, અતિશુદ્ધ પેટ્રોલ વપરાય છે. એથી આટલા સંવેદનશીલ વાહનમાં જ્યારે પેટ્રોલ જ ન હોય ત્યારે ઉડાડવાની કલ્પના અશક્ય લાગે, પરંતુ વિજ્ઞાનજગતમાં એવી ઘણી શોધ થઈ છે જે એક સમયે કલ્પના લાગતી હતી અને આજે એ વાસ્તવિક છે.